**Acordo da Xunta de Goberno da Deputación de Pontevedra**

Coa nova lei de costas do Estado, aprobada en maio de 2013, así como o seu regulamento de desenvolvemento, de outubro de 2014, o goberno de Mariano Rajoy consumou a decisión de manter o complexo industrial de Lourizán (ENCE e ELNOSA) na súa actual ubicación na Ría de Pontevedra.

Esta decisión supón un ataque frontal á poboación da Ría, que en numerosas ocasión ten manifestado a súa contundente oposición á prórroga destas concesións, xa que supoñen unha agresión ambiental, social e ecónomica ao futuro da Ría de Pontevedra.

A recente solicitude por parte de ENCE de prórroga e o informe de Costas sobre a vixencia da actual concesión, que remata en 2018, deixa ver ás claras a intención do goberno español, en connivencia coa empresa, de trámitar e conceder a devandita prórroga antes das próximas elección xerais; isto supón deixar con pouca ou nula capacidade de decisión ao próximo goberno do Estado, hipotecando durante décadas o desenvolvemento da Ría de Pontevedra.

A concesión da devandita prórroga está pendente de informe ambiental, non vinculante, da Xunta de Galiza, este feito non pode ser utilizado polo goberno galego para evadir a súa responsabilidade e deixar de exercer as súas competencias. A Xunta de Galiza ten competencias exclusivas en Ordenación do territorio e do litoral, no exercicio destas competencias ten capacidade para impedir esta prórroga, e non ser cómplice dunha imposición desta magnitude.

As Directrices de Ordenación do Territorio (DOT), aprobadas definitivamente por Decreto 19/2011, de 10 de febreiro, son un instrumento de carácter global que define o modelo territorial de Galiza e orienta as actuacións sectoriais proporcionando criterios territoriais e ambientais e, no que atinxe ao complexo contaminante ENCE-ELNOSA determinan:

“(…) Requírese unha ordenación dos usos, trasladando cara a outros emprazamentos instalacións e actividades que non precisan localizarse xunto ao mar e que na actualidade significan un elevado custe de oportunidades. É o caso de numerosas actividades industriais, a máis importante das cales é a gran planta de celulosa que limita a conexión de Pontevedra coa marxe meridional da súa ría”.

“Neste contorno evitárase, na medida do posible e con caracter xeral, a localización de usos industriais e infraestruturas xeradores de impacto ou que non teñan necesidade de localizarse xunto ao mar para garantir a súa viabilidade”.

Segundo o Plan de Ordenación do Litoral (POL), aprobado definitivamente polo Decreto 20/2011 de 10 de febreiro, as instalacións que nos ocupan atopanse nun eido de recualificación nunha “área contínua de mellora ambiental e paisaxística” e “o desenvolvemento e consecución destes obxectivos concretaranse mediante a redacción do instrumento de ordenación territorial ou urbanístico máis adecuado, atendendo en calquera caso ao interese público e á utilidade social da actuación que debera abordar conxuntamente as accións de rexeneración, restauración e reordenación do ámbito de recualificación previsto nos terreos actualmente ocupados”.

É pois impensábel un informa favorábel por parte da Administración Galega a unha prórroga das concesións.

Mentres os núcleos do litoral, modo tradicional de asentamento na costa galega, están nunha situación totalmente precaria e amenazados pola lexislación de Costas, os intereses de ENCE e ELNOSA son defendidos polo PP, que actúan máis como representantes comerciais das empresas que como representantes do pobo galego.

As recentes declaracións do Conselleiro de Industria sobre a situación de ELNOSA, e a súa prórroga, supoñen unha nova agresión ás espectativas de desenvolvemento da Ría de Pontevedra, neste caso co agravante de que se trata dunha planta de cloro, que ningunha sociedade europea, nin os seus gobernos, admitirían nun entorno urbano. Estas declaracións prodúcense despois de que na última concesión de AAI a ELNOSA a Consellaría de Medio Ambiente anunciase o ano 2016 como data límite e improrrogábel para a actividade de ELNOSA.

O goberno da Deputación de Pontevedra, como administración intermunicipal, quere manifestar o seu apoio á posición mantida polo goberno de Pontevedra e respaldada polo conxunto da corporación, coa excepción do PP, fronte a unha agresión que afecta ó futuro de todos os concellos da Ría de Pontevedra.

A Xunta de goberno da Deputación de Pontevedra acorda:

1.- Istar á Xunta de Galiza, no exercicio das súas competencias exclusivas en Ordenación do territorio, a emitir informe desfavorábel sobre a prórroga de ENCE, por ser incompatíbel coas determinacións do POL e das DOT.

2.- Instar á Xunta de Galiza a anular a AAI de ELNOSA, anulada por sentencia do Tribunal Superior de Xustiza de Galiza, e declarar improrrogábel a súa actividade e ubicación, por ser incompatíbel co POL,coas DOT, e unha amenaza para a seguridade das poboacións da Ría de Pontevedra.

3.- Instar ao Goberno do Estado a non prorrogar a concesión de ENCE, nin de ELNOSA, por significar unha inxerencia nas competencias da Xunta de Galiza en Ordenación do Territorio e perpetuar por décadas este complexo, e a non adoptar ningunha decisión definitiva sobre estas prórrogas antes da constitución do próximo goberno do estado.